Kommissionens afgørelse

af 24. marts 2000

om afslutning af antidumpingproceduren vedrørende importen af ferrochrom med et kulstofindhold på højst 0,5 vægtprocent (ferrochrom med lavt kulstofindhold) med oprindelse i Rusland og Kasakhstan

(meddelt under nummer K(2000) 798)

(2000/242/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), senest ændret ved forordning (EF) nr. 905/98(2), særlig artikel 9 og artikel 11, stk. 2,

efter høring af Det Rådgivende Udvalg, og

ud fra følgende betragtninger:

A. PROCEDURE

1. Gældende foranstaltninger

(1) Rådet indførte ved forordning (EØF) nr. 2717/93(3) en endelig antidumpingtold på 0,31 ECU pr. kg netto på importen af ferrochrom med et kulstofindhold på højst 0,5 vægtprocent med oprindelse i Kasakhstan, Rusland og Ukraine.

2. Anmodning om en fornyet undersøgelse

(2) Efter offentliggørelsen i april 1998 af en meddelelse om det forestående udløb af gyldigheden af gældende foranstaltninger(4) modtog Kommissionen en anmodning om en fornyet undersøgelse af de gældende antidumpingforanstaltninger vedrørende importen af ferrochrom med lavt kulstofindhold med oprindelse i Kasakhstan og Rusland, indgivet af Euroalliages (forbindelsesudvalget for ferrolegeringsindustrien) på vegne af den eneste producent i Fællesskabet af den pågældende vare (i det følgende benævnt "EF-producenten").

(3) Anmodningen blev indgivet med den begrundelse, at foranstaltningernes ophør sandsynligvis ville medføre, at der fortsat eller igen ville finde dumping sted med deraf følgende skade for den pågældende erhvervsgren i Fællesskabet. Beviserne i anmodningen blev anset for at være tilstrækkelige til at begrunde indledningen af en fornyet undersøgelse. Kommissionen gav derfor den 2. oktober 1998 efter høring af Det Rådgivende Udvalg meddelelse om, at den indledte en undersøgelse(5) i henhold til artikel 11, stk. 2, af forordning (EF) nr. 384/96 (i det følgende benævnt "grundforordningen").

3. Undersøgelse

(4) Kommissionen underrettede officielt EF-producenten, de eksporterende producenter og importører, som den vidste var berørt af sagen, samt deres sammenslutninger, repræsentanterne for eksportlandene, de endelige brugere, som den vidste var berørt af sagen, samt deres sammenslutninger om indledningen af den fornyede undersøgelse.

Interesserede parter fik lejlighed til at tilkendegive deres synspunkter skriftligt og anmode om at blive hørt inden for den frist, der er fastsat i meddelelsen om indledningen af den fornyede undersøgelse.

(5) Kommissionen sendte spørgeskemaer til alle parter, som den vidste var berørt af sagen. Endvidere blev en producent i Zimbabwe, der var valgt som referenceland, også underrettet om indledningen af undersøgelsen og fik tilsendt et spørgeskema. Kommissionen modtog besvarelser af spørgeskemaet fra EF-producenten, alle tre russiske eksporterende producenter, producenten fra Zimbabwe, en forretningsmæssigt forbunden importør, to uafhængige importører og tre brugere af den pågældende vare. En brugersammenslutning tilkendegav sine synspunkter skriftligt, og yderligere to brugere indgav visse oplysninger, selv om de ikke besvarede spørgeskemaet. Der blev ikke modtaget besvarelser fra producenterne i Kasakhstan. Alle parter, der anmodede om det, fik lejlighed til at blive hørt.

(6) Kommissionen indhentede og efterprøvede alle oplysninger, som den fandt nødvendige til at fastsætte, om det var sandsynligt, at der fortsat eller igen ville finde dumping sted, samt til at undersøge spørgsmålet om Fællesskabets interesser. Der blev aflagt kontrolbesøg hos følgende selskaber:

EF-producent

- Elektrowerk Weisweiler GmbH, Eschweiler-Weisweiler, Tyskland

Producent i referencelandet

- Zimbabwe Alloys Limited, Harare, Zimbabwe

Uafhængige importører

- Nococarbon, Rotterdam, Nederlandene

- Syncret B.V., Rotterdam, Nederlandene

Brugere

- AB Sandvik Steel, Sandviken, Sverige

- Acciaierie Venete SPA, Padova, Italien

- ALZ N.V., Genk, Belgien.

(7) Undersøgelsen af sandsynligheden for, om der fortsat eller igen ville finde dumping sted, blev baseret på oplysninger vedrørende perioden fra 1. januar 1998 til 30. september 1998 (i det følgende benævnt "undersøgelsesperioden").

B. DEN PÅGÆLDENDE VARE OG SAMME VARE

1. Den pågældende vare

(8) Den vare, der er omfattet af undersøgelsen, er ferrochrom med et kulstofindhold på højst 0,5 vægtprocent (i det følgende benævnt "ferrochrom med lavt kulstofindhold"). Det er en legering af jern og chrom, som fremstilles ved reduktion af chrommalm med silicium og/eller kulstof i en elektrisk smelteovn. Varen fremstilles ved en produktionsproces i to (undertiden tre) trin, og chromindholdet i legeringen svinger alt efter den malmtype, der anvendes. Afgørende for kulstofindholdet er de materialer, der tilføres i produktionsprocessens andet trin, og procenten kan svinge betydeligt. Der findes to kvaliteter af ferrochrom med lavt kulstofindhold: den normale kvalitet med et kulstofindhold på over 0,05 %, men under eller lig med 0,5 %, og en særlig kvalitet med et kulstofindhold på under eller lig med 0,05 %.

(9) Priserne på ferrochrom udtrykkes normalt ved værdien pr. kg chrom, der indgår i legeringen, og de svinger i forhold til kulstofindholdet: Jo lavere kulstofindhold, jo højere pris.

(10) Den pågældende vare anvendes fortrinsvis til fremstilling af varme- og syrefast konstruktionsstål med høj styrke og et stort indhold af chrom. Den anvendes også til justering af chromindholdet i rustfrit stål, og den skal altid anvendes til stål, hvor det af fabrikationsmæssige årsager ikke er muligt at fjerne kulstof under stålfremstillingen. Disse forskellige anvendelser er uafhængige af det nøjagtige kulstofindhold, og varer med forskelligt kulstofindhold kan i vid udstrækning erstatte hinanden.

2. Samme vare

(11) Det er bekræftet ved undersøgelsen, at den vare, som EF-producenten fremstillede og solgte på markedet i Fællesskabet i alle henseender er lig ferrochrom med lavt kulstofindhold, der importeredes fra de berørte lande. Varen bør derfor anses for at være samme vare som omhandlet i artikel 1, stk. 4, i grundforordningen.

(12) Undersøgelsen har endvidere vist, at ferrochrom med lavt kulstofindhold, som fremstilledes i Zimbabwe og solgtes på markedet i Zimbabwe i alle henseender er lig ferrochrom med lavt kulstofindhold, som eksporteredes til Fællesskabet fra de berørte lande, og ferrochrom med lavt kulstofindhold, som fremstilledes af EF-erhvervsgrenen. Varen bør derfor anses for at være samme vare som omhandlet i artikel 1, stk. 4, i grundforordningen.

C. FORTSAT DUMPING

1. Indledende bemærkninger

(13) For at fastslå, om der var grund til at antage, at der fortsat og/eller igen ville finde dumping sted, undersøgte Kommissionen først, om der fortsat havde fundet dumping sted i undersøgelsesperioden.

2. Rusland

2.1. Referenceland

(14) Ved fastsættelsen af den normale værdi blev der taget hensyn til, at det i meddelelsen om indledningen af denne fornyede undersøgelse påtænktes at anvende Zimbabwe som egnet tredjeland med markedsøkonomi. En importør foreslog Tyrkiet som et muligt tredjeland med markedsøkonomi. Kommissionen søgte samarbejde i Tyrkiet og sendte et spørgeskema til den eneste producent, den kendte. Den eneste tyrkiske producent af ferrochrom med lavt kulstofindhold erklærede, at selskabet var rede til at samarbejde, men det endte imidlertid med, at selskabet ikke indgav tilstrækkelige oplysninger til fastsættelsen af den normale værdi.

(15) Det blev derfor besluttet at holde fast ved valget af Zimbabwe som egnet tredjeland med markedsøkonomi, idet produktionen var af en vis størrelse, produktionsprocessen var lig med den, der anvendtes i Rusland, selskabet fremstillede de to kvaliteter, der er omfattet af undersøgelsen, hjemmemarkedssalget var repræsentativt i forhold til den berørte import til EF og Zimbabwe blev anvendt som referencemarked i den oprindelige undersøgelse.

2.2. Normal værdi

(16) Ved fastsættelsen af den normale værdi blev det først fastslået, at hele hjemmemarkedssalget af den pågældende vare var repræsentativt i overensstemmelse med artikel 2, stk. 2, i grundforordningen, dvs. at dette salg udgjorde over 5 % af salget af den pågældende vare ved eksport fra Rusland til Fællesskabet.

(17) Dernæst blev det så fastslået, at for hver kvalitet af den pågældende vare var hjemmemarkedssalget af den tilsvarende kvalitet i Zimbabwe repræsentativt, hvis det udgjorde 5 % eller derover af eksporten af den pågældende vare med oprindelse i Rusland.

(18) Desuden blev det fastslået, at alt salg var foregået i normal handel i overensstemmelse med artikel 2, stk. 4, i grundforordningen.

2.3. Eksportpris

(19) Eksportsalget til Fællesskabet af ferrochrom med lavt kulstofindhold fra Rusland faldt brat til et næsten ubetydeligt niveau efter indførelsen af antidumpingtold.

(20) I besvarelserne af spørgeskemaet angav kun en russisk eksportør et vist eksportsalg til Fællesskabet af en særlig kvalitet af ferrochrom med lavt kulstofindhold. Det konstateredes også, at de russiske eksporterende producenter solgte til uafhængige ikke-russiske forhandlere og følgelig ikke kendte det endelige anvendelsesformål for deres eksport. Da det viste sig, at Eurostat-oplysningerne var mere fuldstændige, idet de viste en import af begge kvaliteter ferrochrom med lavt kulstofindhold, blev det anset for passende at anvende disse oplysninger til fastsættelsen af eksportpriserne. Det må bemærkes, at de oplysninger, der indhentedes fra den ene russiske eksporterende producent, som havde angivet et eksportsalg til Fællesskabet, bekræftede det prisniveau, der blev fastsat ifølge oplysningerne fra Eurostat.

2.4. Sammenligning

(21) Den vejede gennemsnitlige normale værdi for hver kvalitet blev sammenlignet med den vejede gennemsnitlige eksportpris for den tilsvarende kvalitet af ferrochrom med lavt kulstofindhold i overensstemmelse med artikel 2, stk. 11, i grundforordningen, fob eksportlandets havn.

(22) For at sikre en rimelig sammenligning af den normale værdi og eksportprisen, blev der taget hensyn til forskelle i faktorer, som det blev påstået og påvist ville påvirke prissammenligneligheden i overensstemmelse med artikel 2, stk. 10, i grundforordningen. Der blev således justeret for forskelle i kulstof- og chromindholdet. Der blev også justeret for indlands- og søtransportomkostninger, forsikrings-, håndterings- og lasteomkostninger samt dermed forbundne omkostninger.

2.5. Dumpingmargen

(23) Sammenligningen af den normale værdi og eksportprisen for begge kvaliteter af ferrochrom med lavt kulstofindhold viste, at der ikke fandt dumping sted.

3. Kasakhstan

(24) Ifølge de oplysninger, Kommissionen havde til rådighed, var der ikke tegn på, at Kasakhstan havde eksporteret til markedet i Fællesskabet i undersøgelsesperioden. Der blev således ikke foretaget nogen fastsættelse af dumping.

D. SANDSYNLIGHEDEN FOR, AT DER IGEN VIL FOREKOMME DUMPING

(25) Ud over den forudgående undersøgelse, som viste, at der ikke fandt dumping sted i undersøgelsesperioden, undersøgte Kommissionen, om det var sandsynligt, at der igen ville finde dumping sted, hvis foranstaltningerne vedrørende den pågældende import blev ophævet.

1. Rusland

(26) Eksporten til tredjelande blev, særlig i forbindelse med eksporten til USA, vurderet i de tilfælde, hvor de russiske eksporterende producenter eksporterede betydelige mængder ferrochrom med lavt kulstofindhold. På grundlag af oplysningerne fra de russiske eksporterende producenter og officielle amerikanske statistikker blev det fastslået, at de russiske eksportpriser til USA, justeret for at sikre en rimelig prissammenligning (herunder justering for forskelle i kulstof- og chromindhold), var højere end den normale værdi i Zimbabwe, sammenlignet på fob eksportlandets havn, for begge kvaliteter.

(27) Kommissionen undersøgte også den prisstrategi, som de russiske eksporterende producenter sandsynligvis ville følge ved genoptagelse af importen til EF-markedet, hvis foranstaltningerne blev afskaffet. Det viste sig, at de russiske eksporterende producenter har en omfattende ledig kapacitet, som kunne blive anvendt, og den deraf følgende produktion kunne blive rettet mod Fællesskabet på grund af den geografiske nærhed og behovet for udenlandsk valuta. Men som angivet ovenfor blev det fastslået, at de små mængder russisk ferrochrom med lavt kulstofindhold, der eksporteredes i undersøgelsesperioden, ikke solgtes til dumpingpriser. Under disse omstændigheder ville det navnlig på baggrund af den gældende betydelige antidumpingtold være usandsynligt, at de russiske eksporterende producenter efter ophævelse af denne told skulle sænke deres eksportpriser i et sådant omfang, at der ville blive tale om dumpingpriser. Tværtimod ville disse producenter have mulighed for at hæve deres eksportpriser.

(28) Hvis der igen bliver tale om en russisk eksport, vil det i betragtning af kvaliteten af de russiske varer, være mere sandsynligt, at den kommer til at konkurrere med importen fra Tyrkiet, Zimbabwe, Sydafrika og Folkerepublikken Kina, som dækker mellemsegmentet af markedet, end med det øverste markedssegment, hvor EF-erhvervsgrenen sælger. De fremherskende priser i dette segment er gennemsnitligt højere end den normale værdi, og der vil således sandsynligvis ikke finde dumping sted på dette niveau i forbindelse med salg til dette segment.

2. Kasakhstan

(29) Af de oplysninger, der foreligger om Kasakhstan, fremgår det, at der findes store forekomster af chrommalmreserver og en betydelig kapacitet til produktion af ferrochrom med lavt kulstofindhold.

(30) Mulighederne for en produktion af ferrochrom med lavt kulstofindhold er stærkt reduceret på grund af forældet udstyr, fordi man har undladt at privatisere, omstrukturere og modernisere industrien. Det meste af den resterende produktion er desuden koncentreret om ferrochrom med mellemstort og højt kulstofindhold, som ikke er omfattet af denne procedure. Med hensyn til salget af den pågældende vare viser de foreliggende prisoplysninger fra USA's importstatistikker vedrørende eksporten fra Kasakhstan til markedet i USA, at der kun er ganske lille sandsynlighed for, at der igen vil finde dumping sted på markedet i Fællesskabet.

Det er derfor usandsynligt, at Kasakhstans industri vil kunne genoptage importen til EF i betydelige mængder, og at der igen vil forekomme skadelig dumping, hvis foranstaltningerne ophører.

3. Konklusion

(31) På grundlag af ovenstående kendsgerninger og betragtninger konkluderes det, at det ikke er sandsynligt, at der igen vil finde dumping sted i forbindelse med både Rusland og Kasakhstan, hvis de gældende foranstaltninger afskaffes.

E. FORTSAT OG TILBAGEVENDENDE SKADE SAMT FÆLLESSKABETS INTERESSER

(32) På baggrund af konklusionen vedrørende dumping blev det ikke anset for nødvendigt at undersøge aspekterne vedrørende sandsynligheden for, at der fortsat og/eller igen ville forekomme skade, samt vedrørende Fællesskabets interesser i forbindelse med undersøgelsen.

F. KONKLUSION

(33) I betragtning af ovenstående resultater konkluderedes det, at proceduren vedrørende importen af ferrochrom med lavt kulstofindhold med oprindelse i Rusland og Kasakhstan bør afsluttes, og at den gældende antidumpingtold skal få mulighed for at udløbe.

(34) Alle berørte parter blev underrettet om de væsentligste kendsgerninger og betragtninger, der ville blive lagt til grund for at afslutte de gældende foranstaltninger. De fik tildelt en periode, inden for hvilken de kunne fremsætte bemærkninger efter offentliggørelsen af alle oplysninger.

(35) De redegørelser, der blev modtaget efter offentliggørelsen af oplysningerne, gav imidlertid ikke nye elementer, som kunne berøre ovenstående analyse.

(36) På baggrund af ovenstående resultater fastslår Kommissionen derfor, at de gældende antidumpingforanstaltninger, der indførtes ved forordning (EØF) nr. 2717/93, bør ophæves for Kasakhstans og Ruslands vedkommende -

TRUFFET FØLGENDE AFGØRELSE:

Eneste artikel

Den fornyede antidumpingundersøgelse vedrørende importen til Fællesskabet af ferrochrom med et kulstofindhold på højst 0,5 vægtprocent, henhørende under KN-kode 7202 49 10 og 7202 49 50 og med oprindelse i Kasakhstan og Rusland, afsluttes hermed.

Udfærdiget i Bruxelles, den 24. marts 2000.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 128 af 30.4.1998, s. 18.

(3) EFT L 246 af 2.10.1993, s. 1.

(4) EFT C 100 af 2.4.1998, s. 6.

(5) EFT C 303 af 2.10.1998, s. 4.